গৃহের সবচেয়ে ঠাণ্ডা জায়গায় মেরীর স্টোরেজ রুম। এখন যেমন ফল হোক কি সবজি, সবকিছু সব সময়েই পাওয়া যায়, সে যুগে তেমন ছিল না। ফল, সবজি সব মরসুমী। সময়েরটা সময়ে না ফলালে তা আর পরিবারের কারোর পাতে পড়ার সুযোগ ছিল না। সুগৃহিণীরা তাই সজাগ থাকতেন। মেরীর কিচেন গার্ডেনটি বেশ বড়। জায়গা নষ্ট না করে বুদ্ধি খাটিয়ে আপেল, নাসপাতি, অ্যাপ্রিকট জাতীয় ফলগাছগুলো লাগানো হত বাগানের পাঁচিল ধরে। সবজি আর ফুল চাষ হত ভেতর বাগানে। ভিয়োলা, কুমড়োর ফুল তো রীতিমত রান্না খাওয়া হত। খামারের দেখাশোনাও করতে হত মেরীকে। বাড়ির পোষা মুরগী যখন ডিম দেওয়া বন্ধ করত তখন তার মাংস খাওয়া হত। শুয়োরের মাংস অবশ্য তাজা খাওয়া হত। সাধারণতঃ শীতের শুরুতে বরাহ নিধন পর্ব সারা হত, সারা শীতকাল ধরে যাতে তাদের খেতে দেওয়ার ব্যবস্থা না করতে হয়। কারণ পশুর উপযোগী আহার তীব্র শীতে মানুষ ফলাবে কি উপায়ে! নিজেদেরই ঐ সময়ে পর্যাপ্ত জোটে না।